CELEX: 62021CJ0677
Rinviju għal deċiżjoni preliminari
Tassazzjoni
Taxxa fuq il-valur miżjud (VAT)
Direttiva 2006/112/KE
Tranżazzjonijiet taxxabbli
Artikolu 2(1)(a)
Kunċett ta’ ‘kunsinna ta’ oġġetti mwettqa bi ħlas’
Artikolu 9(1)
Attività ekonomika
Artikolu 14(1) u (2)(a)
Kunsinna ta’ oġġetti
Konsum illegali ta’ elettriku
Prinċipju ta’ newtralità tal-VAT
Fatturazzjoni lill-konsumatur ta’ benefiċċju li jinkludi l-prezz tal-elettriku kkonsmat
Leġiżlazzjoni nazzjonali ta’ Stat Membru
Persuna taxxabbli
Entità sui generis inkarigata minn muniċipalitajiet
Kunċett ta’ ‘organu rregolat mid-dritt pubbliku’
Direttiva 2006/112/KE
It-tielet subparagrafu tal-Artikolu 13(1) u l-Anness I
Tassazzjoni, bħala prinċipju, tad-distribuzzjoni tal-elettriku
Kunċett ta’ ‘natura insinjifikattiva tal-attività’

It-talba għal deċiżjoni preliminari tirrigwarda l-interpretazzjoni tal-Artikolu 2(1)(a) tad-Direttiva tal-Kunsill 2006/112/KE tat‑28 ta’ Novembru 2006 dwar is-sistema komuni ta’ taxxa fuq il-valur miżjud (ĠU 2006, L 347, p. 1, u r-rettifika fil-ĠU 2007, L 335, p. 60), kif emendata bid-Direttiva tal-Kunsill 2009/162/UE tat‑22 ta’ Diċembru 2009 (ĠU 2010, L 10, p. 14) (iktar ’il quddiem, id-“Direttiva 2006/112”), moqri flimkien mal-Artikolu 14(1) u (2) ta’ din id-direttiva, kif ukoll mal-Artikolu 9(1) u mal-Artikolu 13(1) tal-imsemmija direttiva.
Din it-talba tressqet fil-kuntest ta’ tilwima bejn Fluvius Antwerpen (iktar ’il quddiem “Fluvius”), operatur ta’ network ta’ distribuzzjoni tal-elettriku, u MX, konsumatur tal-elettriku, dwar il-ħlas ta’ fattura relatata ma’ teħid illegali ta’ elettriku.

Il
‑
kuntest ġuridiku

Id
‑
dritt tal
‑
Unjoni
L-Artikolu 2 tad-Direttiva 2006/112 jipprevedi:
“1.      It-transazzjonijiet li ġejjin għandhom ikunu soġġetti [għat-taxxa fuq il-valur miżjud (VAT)]:
(a)      il-provvista ta’ merkanzija [kunsinna ta’ oġġetti] magħmula bi ħlas fit-territorju ta’ Stat Membru minn persuna taxxabbli li taġixxi bħala tali;
[...]”
L-Artikolu 9(1) ta’ din id-direttiva jipprovdi:
“‘Persuna taxxabbli’ għandha tfisser kull persuna li, b’mod indipendenti, twettaq fi kwalunkwe post kwalunkwe attività ekonomika, ikun x’ikun l-iskop jew ir-riżultati ta’ dik l-attività.
Kwalunkwe attività ta’ produtturi, kummerċjanti jew persuni li jagħtu servizzi, inklużi attivitajiet fil-minjieri u fl-agrikoltura u attivitajiet fil-professjonijiet, għandhom jitqiesu bħala ‘attività ekonomika’. L-isfruttament ta’ proprjetà tanġibbli jew intanġibbli għal skopijiet ta’ dħul minnha fuq bażi kontinwa għandha b’mod partikolari titqies bħala attività ekonomika.”
Skont l-Artikolu 13(1) tal-imsemmija direttiva:
“Stati, awtoritajiet governattivi reġjonali u lokali u korpi oħra rregolati bid-dritt pubbliku m’għandhomx jiġu kkunsidrati bħala persuni taxxabbli fir-rigward ta’ l-attivitajiet jew transazzjonijiet li huma jagħmlu bħala awtoritajiet pubbliċi, ukoll meta jiġbru drittijiet, tariffi, kontribuzzjonijet jew ħlasijiet marbuta ma’ dawk l-attivitajiet jew transazzjonijiet.
[...]
F’kwalunkwe każ, korpi rregolati mid-dritt pubbliku għandhom jiġu kkunisdrati bħala persuni taxxabbli fir-rigward ta’ l-attivitajiet elenkati fl-Anness I, sakemm dawk l-attivitajiet ma jkunux twettqu fuq skala tant żgħira li jkunu insinifikanti.”
L-Artikolu 14 tal-istess direttiva huwa redatt kif ġej:
“1.      ‘Provvista ta’ merkanzija’ [kunsinna ta’ oġġetti] għandha tfisser it-trasferiment tad-dritt ta’ sid li jiddisponi minn proprjetà tanġibbli.
2.      Flimkien mat-transazzjonijiet imsemmija fil–paragrafu 1, kull waħda minn dawn li ġejjin għandha tiġi kkunisdrata bħala provvista ta’ merkanzija:
(a)      it-trasferiment, b’ordni ta’ jew f’isem awtorità pubblika jew skond il-liġi, tad-dritt ta’ proprjetà bi ħlas ta’ kumpens;
[...]”
L-Artikolu 15(1) tad-Direttiva 2006/112 jipprevedi:
“L-elettriku, il-gass, l-enerġija għat-tisħin jew għat-tkessiħ u affarijiet simili għandhom jiġu ttrattati bħala proprjetà tanġibbli.”
L-Anness I ta’ din id-direttiva, intitolat “Lista ta’ l-attivitajiet imsemmija fit-tielet subparagrafu ta’ l-Artikolu 13(1)”, jinkludi punt 2 li jirreferi għall-“provvista ta’ ilma, gass, elettriku u enerġija termali”.

Id
‑
dritt Belġjan

Il
‑
Kodiċi tal
‑
VAT
L-ewwel u t-tielet paragrafu tal-Artikolu 6 tal-wet tot invoering van de belasting over de toegevoegde waarde (il-Liġi li Tistabbilixxi l-Kodiċi tat-Taxxa fuq il-Valur Miżjud), tat‑3 ta’ Lulju 1969 (Belgisch Staatsbald, 17 ta’ Lulju 1969, p. 7046), fil-verżjoni tagħha applikabbli għall-fatti tal-kawża prinċipali (iktar ’il quddiem il-“Kodiċi tal-VAT”), jipprovdu:
“L-Istat, il-Komunitajiet u r-Reġjuni tal-Istat Belġjan, il-provinċji, l-agglomerazzjonijiet, il-muniċipalitajiet u l-istabbilimenti pubbliċi ma għandhomx jiġu kkunsidrati bħala persuni taxxabbli fir-rigward tal-attivitajiet jew tranżazzjonijiet li jwettqu bħala awtoritajiet pubbliċi, anki meta jiġbru drittijiet, tariffi, kontribuzzjonijiet jew ħlasijiet marbuta ma’ dawn l-attivitajiet jew tranżazzjonijiet.
[...]
Fi kwalunkwe każ, dawn għandhom jitqiesu bħala persuni taxxabbli [għall-VAT] fir-rigward tal-attivitajiet jew tranżazzjonijiet li ġejjin, sa fejn dawn l-attivitajiet ma jkunux insinjifikattivi:
[...]
2°      il-provvista u d-distribuzzjoni ta’ ilma, gass, elettriku u enerġija termali;
[...]”
L-ewwel u t-tieni paragrafu tal-Artikolu 9 tal-Kodiċi tal-VAT huma redatti kif ġej:
“Għall-finijiet tal-applikazzjoni tal-[Kodiċi tal-VAT], oġġett ifisser il-proprjetà tanġibbli.
Dawn li ġejjin għandhom jitqiesu bħala proprjetà tanġibbli:
1°      l-elettriku, il-gass, is-sħana u t-tkessiħ;
[...]”
L-Artikolu 10(1) u (2) tal-Kodiċi tal-VAT huwa fformulat kif ġej:
“1.      Kunsinna ta’ oġġetti għandha tfisser it-trasferiment tad-dritt li persuna tiddisponi minn proprjetà tanġibbli bħala proprjetarja.
B’mod partikolari, din tikkonċerna t-tqegħid ta’ oġġett għad-dispożizzjoni tax-xerrej jew taċ-ċessjonarju b’eżekuzzjoni ta’ kuntratt li jittrasferixxi proprjetà jew ta’ kuntratt dikjaratorju.
2.      Dawn li ġejjin għandhom ukoll jitqiesu bħala kunsinna ta’ oġġetti:
a)      it-trasferiment, b’ordni ta’ jew f’isem awtorità pubblika jew skont il-liġi, u b’mod iktar ġenerali, ta’ liġi, digriet, ordinanza, deċiżjoni, jew regolament amministrattiv, tad-dritt ta’ proprjetà bi ħlas ta’ kumpens;
[...]”

Id
‑
Digriet dwar l
‑
Enerġija
Adottat mill-Gvern Fjamming, id-decreet houdende algemene bepalingen betreffende het energiebeleid (id-Digriet li Jirrigwarda d-Dispożizzjonijiet Ġenerali fil-Qasam tal-[...] Politika tal-Enerġija), tat‑8 ta’ Mejju 2009 (
Belgisch Staatsblad
, tas‑7 ta’ Lulju 2009, p. 46192), kif emendat bid-decreet tot wijziging van het Energiedecreet van 8 mei 2009, wat betreft het voorkomen, detecteren, vaststellen en bestraffen van energiefraude (id-Digriet li Jemenda d-Digriet dwar l-Enerġija tat‑8 ta’ Mejju 2009, għal dak li jirrigwarda l-prevenzjoni, l-iskoperta, il-konstatazzjoni u s-sanzjoni tal-frodi tal-enerġija), tal‑24 ta’ Frar 2017 (
Belgisch Staatsblad
, tat‑22 ta’ Marzu 2017, p. 38694) (iktar ’il quddiem id-“Digriet dwar l-Enerġija”), jinkludi l-Artikolu 1.1.3, li jipprovdi:
“[...]
40°/1      frodi tal-enerġija: kull azzjoni illegali mwettqa minn kwalunkwe persuna, sew b’mod attiv kif ukoll b’mod passiv, li hija akkumpanjata mill-kisba ta’ vantaġġ indebitu. Dawn li ġejjin għandhom jitqiesu bħala frodi tal-enerġija:
a)      l-eżekuzzjoni ta’ operazzjonijiet fuq in-network ta’ distribuzzjoni jew fuq in-network ta’ trażmissjoni lokali tal-elettriku mingħajr awtorizzazzjoni;
b)      il-manipulazzjoni tal-konnessjoni jew tal-meter tal-elettriku;
c)      in-nuqqas ta’ osservanza tal-obbligi ta’ dikjarazzjoni li jirriżultaw mill-applikazzjoni ta’ dan id-digriet, tad-deċiżjonijiet ta’ implimentazzjoni tiegħu, tar-regolament ta’ konnessjoni, tal-kuntratt ta’ konnessjoni jew tar-regolament tekniku;
[...]”
Skont l-Artikolu 4.1.1 tad-Digriet dwar l-Enerġija, il-Vlaamse Regulator van de Elektriciteits- en Gasmarkt (ir-Regolatur Fjamming tal-Elettriku u tal-Gass, iktar ’il quddiem il-“VREG”), li huwa aġenzija awtonoma esterna rregolata mid-dritt pubbliku, għandha taħtar, għal żona ġeografikament iddelinjata, persuna ġuridika responsabbli mill-ġestjoni tan-network ta’ distribuzzjoni tal-elettriku jew tal-gass naturali f’din iż-żona.
L-Artikolu 5.1.2 tad-Digriet dwar l-Enerġija jipprovdi:
“[...]
L-ispejjeż sostnuti mill-operatur tan-network sabiex jirrimedja l-frodi tal-enerġija msemmija fl-Artikolu 1.1.3, 40° /1(a), (b), (c), (d) u (g) l-ispejjeż ta’ skonnessjoni [...], ir-regolarizzazzjoni tal-konnessjoni jew tal-installazzjoni tal-meter, il-konnessjoni mill-ġdid, l-ispejjeż relatati mal-vantaġġ miksub b’mod indebitu u l-interessi għandhom jitħallsu mill-utent tan-network ikkonċernat.
[...]”

Id
‑
Deċiżjoni dwar l
‑
Enerġija
Il-besluit van de Vlaamse Regering houdende algemene bepalingen over het energiebeleid (id-Deċiżjoni tal-Gvern Fjamming li Tirrigwarda d-Dispożizzjonijiet Ġenerali fil-Qasam tal-[...] Politika tal-Enerġija), tad‑19 ta’ Novembru 2010 (
Belgisch Staatsblad
, tat‑8 ta’ Diċembru 2010, p. 74551), kif emendat bil-besluit van de Vlaamse Regering tot wijziging van het Energiebesluit van 19 november 2010, wat betreft het voorkomen, detecteren, vaststellen en bestraffen van energiefraude (id-Deċiżjoni tal-Gvern Fjamming li Temenda d-Deċiżjoni dwar l-Enerġija tad‑19 ta’ Novembru 2010, għal dak li jirrigwarda l-prevenzjoni, l-iskoperta, il-konstatazzjoni u s-sanzjoni tal-frodi tal-enerġija), tas-26 ta’ Jannar 2018 (
Belgisch Staatsblad
, tat‑30 ta’ Marzu 2018, p. 31178) (iktar ’il quddiem id-“Deċiżjoni dwar l-Enerġija”), jinkludi l-Artikolu 4.1.2, li huwa fformulat kif ġej:
“§ 1.      Il-vantaġġ miksub indebitament imsemmi fl-Artikoli 5.1.2 u 5.1.3 tad-[Digriet dwar l-Enerġija] huwa kkalkolat, skont il-każ, bħala l-prodott ta’ wieħed jew iktar mill-elementi li ġejjin:
1°      prezz fiss;
2°      volum stmat ta’ konsum, injezzjoni jew produzzjoni;
3°      it-tul ta’ żmien tal-frodi tal-enerġija.
Il-kalkolu msemmi fis-subparagrafu 1 huwa dejjem indiċjat fuq il-bażi tal-indiċi tal-prezzijiet għall-konsum. Għal dan il-għan, il-vantaġġ miksub indebitament ikkalkolat jiġi mmultiplikat bil-proporzjon tal-indiċi tal-prezzijiet għall-konsum fl-1 ta’ Jannar tas-sena li fiha tkun ġiet ikkonstatata l-frodi tal-enerġija u tal-indiċi tal-prezzijiet għall-konsum fl-1 ta’ Jannar tas-sena li fiha tkun seħħet il-frodi tal-enerġija.
Il-vantaġġ miksub indebitament jista’ jirrigwarda wieħed jew iktar mill-punti li ġejjin:
1°      l-ispejjeż evitati fil-każ ta’ użu abbużiv tan-network ta’ distribuzzjoni jew tan-network ta’ trażmissjoni tal-elettriku lokali;
2°      l-ispejjeż evitati mill-użu tan-network ta’ distribuzzjoni jew tan-network lokali ta’ trażmissjoni tal-elettriku;
3°      l-ispejjeż evitati mill-konnessjoni man-network ta’ distribuzzjoni jew mill-modifika tal-konnessjoni;
4°      l-ispejjeż evitati għall-enerġija pprovduta;
[...]
§ 2.      Fil-każ imsemmi fil-punti 1°, 2° u 3°, tas-subparagrafu 3, tal-paragrafu 1, il-kalkolu għandu jkun ibbażat fuq it-tariffi għall-konnessjoni ma’, jew għall-użu tan-network ta’ distribuzzjoni jew tan-network lokali ta’ trasport tal-elettriku, iddeterminati konformement mal-metodu tariffarju applikabbli, inklużi t-taxxi, l-imposti u l-VAT.
Il-kalkolu msemmi fis-subparagrafu 1 għandu jkun ibbażat fuq it-tul totali tal-frodi tal-enerġija, bil-mument tal-bidu jiġi ddeterminat minn elementi oġġettivi identifikati mill-operatur tan-network.
§ 3.      Fil-każ imsemmi fil-punt 4°, tas-subparagrafu 3, tal-paragrafu 1, il-kwantità ta’ enerġija pprovduta għandha tiġi stmata skont il-metodu ta’ stima previst mir-Regolamenti Tekniċi.
[...]
Il-prezz użat fil-kalkolu tal-elettriku jew tal-gass naturali kkonsmat illegalment għandu jkun il-prezz tal-elettriku jew tal-gass naturali f’każ ta’ frodi, kif approvat mir-regolatur kompetenti u ddeterminat skont l-Artikolu 20(1) tal-Liġi tad‑29 ta’ April 1999 dwar l-organizzazzjoni tas-suq tal-elettriku jew konformement mal-Artikolu 15/10(1) tal-Liġi tat‑12 ta’ April 1965 dwar it-trażmissjoni ta’ prodotti tal-gass u oħrajn permezz ta’ pajpijiet, inklużi t-taxxi, il-ħlasijiet u l-VAT.
[...]”

Il
‑
kawża prinċipali u d
‑
domandi preliminari
Il-provvista tal-enerġija lill-individwi hija, fir-Région flamande (ir-Reġjun Fjamming, il-Belġju), irregolata mid-Digriet dwar l-Enerġija, li min-naħa tiegħu huwa kkompletat u implimentat bid-Deċiżjoni dwar l-Enerġija.
Skont l-Artikolu 4.1.1 tad-Digriet dwar l-Enerġija, il-VREG ħatret lil Fluvius bħala persuna ġuridika responsabbli mill-ġestjoni tan-network ta’ distribuzzjoni tal-elettriku jew tal-gass naturali fit-territorju ta’ grupp ta’ muniċipalitajiet ta’ dan ir-reġjun.
Fluvius hija struttura ta’ kooperazzjoni intermuniċipali maħluqa fil-forma ta’ assoċjazzjoni li tagħha 38 muniċipalità Fjamminga huma membri. Hija ddefinita fl-Artikolu 2 tal-istatuti ta’ assoċjazzjoni tagħha bħala persuna ġuridika rregolata mid-dritt pubbliku li għandha status
sui generis
.
Fluvius tiġi fdata minn uħud mill-muniċipalitajiet li huma membri tagħha bl-implimentazzjoni ta’ waħda jew iktar mill-kompetenzi tagħhom li jaqgħu taħt qasam jew numru ta’ oqsma ta’ attività, f’dan il-każ id-distribuzzjoni tal-enerġija. Il-Bord ta’ Tmexxija tiegħu huwa kompost minn kunsilliera u membri (schepen) tal-muniċipalitajiet li huma membri tagħha. Bħala operatur ta’ network ta’ distribuzzjoni, hija, b’mod partikolari, inkarigata mit-trasport tal-elettriku sal-installazzjonijiet individwali u hija responsabbli mill-installazzjoni, mit-tqegħid fis-servizz u mill-qari tal-meters.
Matul il-perijodu bejn is‑7 ta’ Mejju 2017 u s‑7 ta’ Awwissu 2019, MX, individwu, ikkonsma elettriku illegalment.
Wara li kkonstatat li dan il-konsum kien illegali, Fluvius, fuq il-bażi ta’ paragun bejn iċ-ċifri tal-meter tal-post ta’ dan il-konsum fil-bidu u fit-tmiem ta’ dan il-perijodu, ħarġet fattura li tammonta għal EUR 813.41, li minnhom EUR 131.45 huma VAT, fejn din is-somma ġiet miżjuda bl-interessi moratorji u ġudizzjarji. MX ma ħallasx din il-fattura.
Fit‑22 ta’ Ġunju 2021, Fluvius, għalhekk, ħarrket lil MX għall-ħlas tal-imsemmija fattura quddiem il-vredegerecht te Antwerpen (il-Qorti Konċiljatorja ta’ Antwerpen, il-Belġju), il-qorti tar-rinviju. Din tal-aħħar ikkundannat lil MX, permezz tad-deċiżjoni tar-rinviju, jikkumpensa lil Fluvius sal-ammont tal-ispiża tal-“enerġija meħuda illegalment”. Madankollu, hija tesprimi dubji dwar l-eżiġibbiltà tal-VAT f’ċirkustanzi bħal dawk tal-kawża li għandha quddiemha.
F’dan ir-rigward, hija tosserva li, qabel l‑1 ta’ Mejju 2018, ebda test leġiżlattiv ma kien jittratta b’mod espliċitu l-kwistjoni dwar jekk il-VAT setgħetx tiġi imposta fuq il-kumpens dovut minn min kien jieħu enerġija illegalment. Minn din id-data, id-dispożizzjonijiet magħquda tal-punt 40°(1) tal-Artikolu 1.1.3 u tal-Artikolu 5.1.2 tad-Digriet dwar l-Enerġija, kif ukoll tal-Artikolu 4.1.2 tad-Deċiżjoni dwar l-Enerġija mlew din il-lakuna peress li l-fatt li jittieħed elettriku min-network mingħajr ma jiġi konkluż kuntratt kummerċjali u mingħajr ma dan jiġi ddikjarat lill-operatur tan-network ta’ distribuzzjoni jista’ jitqies bħala att illeġittimu, attiv jew passiv, assoċjat mal-kisba ta’ vantaġġ illeġittimu, fis-sens tal-punt 40°(1) tal-Artikolu 1.1.3 tad-Digriet dwar l-Enerġija. Barra minn hekk, l-Artikolu 4.1.2 (3) tad-Deċiżjoni dwar l-Enerġija jipprevedi l-modalitajiet li skonthom il-kumpens li jirrappreżenta l-vantaġġ miksub indebitament huwa ddeterminat u li dan il-kumpens jinkludi t-taxxi, l-imposti u l-VAT.
Madankollu l-qorti tar-rinviju tistaqsi dwar il-kompatibbiltà ta’ dawn id-dispożizzjonijiet ma’ diversi artikoli tad-Direttiva 2006/112.
Huwa f’dawn iċ-ċirkustanzi li l-vredegerecht te Antwerpen (il-Qorti Konċiljatorja ta’ Antwerpen) iddeċidiet li tissospendi l-proċeduri quddiemha u li tagħmel lill-Qorti tal-Ġustizzja d-domandi preliminari li ġejjin:
“1)      Id-dispożizzjonijiet magħqudin tal-Artikolu 2(1)(a) u tal-Artikolu 14(1) tad-Direttiva [2006/112] għandhom jiġu interpretati fis-sens li t-teħid illegali ta’ enerġija huwa kunsinna ta’ merkanzija, jiġifieri t-trasferiment tad-dritt ta’ proprjetarju li jiddisponi minn proprjetà tanġibbli?
2)      Fin-negattiv, l-Artikolu 14(2)(a) tad-Direttiva [2006//112] għandu jiġi interpretat fis-sens li t-teħid illegali ta’ enerġija huwa kunsinna ta’ merkanzija, jiġifieri t-trasferiment, b’ordni ta’ jew f’isem awtorità pubblika jew skont il-liġi, tad-dritt ta’ proprjetà bi ħlas ta’ kumpens?
3)      L-Artikolu 9(1) tad-Direttiva [2006/112] għandu jiġi interpretat fis-sens li Fluvius għandha d-dritt għal kumpens għall-enerġija illegalment meħuda, għandha titqies bħala persuna taxxabbli minħabba li t-teħid illegali huwa l-konsegwenza ta’ ‘attività ekonomika’ ta’ [Fluvius], jiġifieri l-isfruttament ta’ proprjetà tanġibbli għal skopijiet ta’ dħul minnha fuq bażi kontinwa?
4)      Jekk l-Artikolu 9(1) tad-Direttiva [2006/112] għandu jiġi interpretat fis-sens li t-teħid illegali ta’ enerġija jikkostitwixxi attività ekonomika, l-ewwel subparagrafu tal-Artikolu 13(1) tad-Direttiva [2006/112] għandu jiġi interpretat fis-sens li [Fluvius] hija awtorità pubblika u, fl-affermattiv, it-tielet subparagrafu tal-Artikolu 13(1) għandu jiġi interpretat fis-sens li t-teħid illegali ta’ enerġija huwa r-riżultat ta’ attività ta’ [Fluvius] li ma hijiex insinjifikattiva?”

Fuq id
‑
domandi preliminari

Fuq l
‑
ewwel u t
‑
tieni domand
a
preliminari
Permezz tal-ewwel u tat-tieni domanda preliminari tagħha, li għandhom jiġu eżaminati flimkien, il-qorti tar-rinviju tistaqsi, essenzjalment, jekk l-Artikolu 2(1)(a) tad-Direttiva 2006/112, moqri flimkien mal-Artikolu 14(1) jew mal-Artikolu 14(2)(a) ta’ din id-direttiva għandux jiġi interpretat fis-sens li l-provvista ta’ elettriku minn operatur ta’ network ta’ distribuzzjoni, anki jekk involontarja u r-riżultat tal-azzjoni illegali ta’ terz, tikkostitwixxi kunsinna ta’ oġġetti fis-sens ta’ waħda jew l-oħra minn dawn l-aħħar żewġ dispożizzjonijiet.
Preliminarjament, għandu jitfakkar li l-Artikolu2(1)(a) tad-Direttiva 2006/112, dwar it-tranżazzjonijiet taxxabbli, jipprovdi li huma suġġetti għall-VAT, b’mod partikolari, il-kunsinni ta’ oġġetti mwettqa bi ħlas fit-territorju ta’ Stat Membru minn persuna taxxabbli li taġixxi inkwantu tali.
Fir-rigward tal-attività inkwistjoni fil-kawża prinċipali, jiġifieri l-provvista tal-elettriku, anki jekk involontarja u r-riżultat tal-azzjoni illegali ta’ terz, għandu jiġi rrilevat, qabel kollox, minn naħa, li, skont ġurisprudenza stabbilita, il-prinċipju ta’ newtralità fiskali jipprekludi, fil-qasam tal-ġbir tal-VAT, distinzjoni ġġeneralizzata bejn it-tranżazzjonijiet illegali u t-tranżazzjonijiet legali (sentenza tal‑10 ta’ Novembru 2011, The Rank Group, C‑259/10 u C‑260/10, EU:C:2011:719, punt 45 kif ukoll il-ġurisprudenza ċċitata), fejn is-sistema tal-VAT hija intiża li tintaxxa l-konsumatur finali ta’ oġġetti jew servizzi (sentenza tal‑1 ta’ Lulju 2021, Tribunal Económico Administrativo Regional de Galicia, C‑521/19, EU:C:2021:527, punt 31 u l-ġurisprudenza ċċitata) meta dawn ikunu ġew ikkunsinnati jew ipprovduti fil-kuntest ta’ tranżazzjonijiet taxxabbli skont id-Direttiva 2006/112.
Min-naħa l-oħra, ġaladarba l-Artikolu 15(1) ta’ din id-direttiva jekwipara l-elettriku ma’ proprjetà tanġibbli, għandu jiġi ppreċiżat li l-kunsinna ta’ tali oġġett, fis-sens tal-Artikolu 2(1)(a) tal-imsemmija direttiva, għandha ssir “bi ħlas”, li jimplika li teżisti rabta diretta bejn il-kunsinna tal-oġġett u korrispettiv effettivament irċevut mill-persuna taxxabbli. Tali rabta diretta hija stabbilita meta jkun hemm relazzjoni legali bejn il-fornitur u l-benefiċjarju li fl-ambitu tagħha jkun hemm skambju ta’ servizzi reċiproċi, fejn ir-remunerazzjoni li jirċievi l-fornitur tkun tikkostitwixxi l-korrispettiv effettiv tal-provvista mogħtija lill-imsemmi benefiċjarju (ara, f’dan is-sens, is-sentenza tal‑5 ta’ April 2021, Administration de l’Enregistrement, des Domaines et de la TVA, C‑846/19, EU:C:2021:277, punt 36).
F’dan il-każ, ir-rabta diretta bejn l-elettriku illegalment ikkonsmat u s-somma mitluba bħala korrispettiv minn Fluvius tirriżulta b’mod ċar mill-elementi pprovduti mill-qorti tar-rinviju, peress li MX ħa l-elettriku fl-indirizz ta’ residenza tiegħu u Fluvius setgħet tistabbilixxi l-kwantità hekk miġbura billi tistabbilixxi rendikont tal-konsum li sar bejn is‑7 ta’ Mejju 2017 sas‑7 ta’ Awwissu 2019 permezz tal-qari tal-meter li jinsab f’dan l-indirizz. B’hekk, l-ammont li jikkorrispondi għall-ispiża tal-elettriku illegalment ikkonsmat ġie inkluż fis-somma dovuta mingħand MX.
Barra minn hekk, il-kriterju marbut mal-eżistenza ta’ relazzjoni legali li fil-kuntest tagħha sseħħ il-kunsinna ta’ oġġett u l-korrispettiv tiegħu għandu jiġi interpretat fid-dawl tal-ġurisprudenza mfakkra fil-punt 28 ta’ din is-sentenza, billi jittieħdu inkunsiderazzjoni ċ-ċirkustanzi kollha ta’ kull każ inkwistjoni b’tali mod li wieħed ma jmurx kontra l-prinċipju ta’ newtralità fiskali. F’dan il-kuntest, dan il-kriterju għandu jingħata tifsira wiesgħa.
Barra minn hekk, minn naħa, kif tenfasizza Fluvius, anki jekk il-provvista tal-elettriku seħħet fl-assenza ta’ konklużjoni ta’ kuntratt, ir-relazzjonijiet bejn il-konsumatur klandestin u l-operatur tan-network ta’ distribuzzjoni tal-elettriku huma rregolati mir-regolament ta’ konnessjoni applikabbli għall-fatti tal-kawża prinċipali, li jiddefinixxi l-kunċett ta’ “teħid illegali” u jipprevedi l-imputazzjoni tal-konsum li jirriżulta minn dan it-teħid mill-operatur tan-network ta’ distribuzzjoni lill-persuna li wettqet dan it-teħid. Min-naħa l-oħra, kif ġie indikat fil-punt 23 ta’ din is-sentenza, kemm id-Digriet dwar l-Enerġija kif ukoll id-Deċiżjoni dwar l-Enerġija jirregolaw l-ipoteżi tat-teħid ta’ elettriku mingħajr konklużjoni ta’ kuntratt kummerċjali u mingħajr dikjarazzjoni minn qabel lill-operatur tan-network ta’ distribuzzjoni, u jiddeterminaw il-modalitajiet li skonthom jiġi stabbilit il-kumpens li jirrappreżenta l-vantaġġ miksub indebitament minn dan il-konsumatur.
Għalhekk, kunsinna ta’ oġġetti li għandha tali karatteristiċi, liema verifika dwar dan għandha ssir mill-qorti tar-rinviju, tikkorrispondi għal kunsinna ta’ oġġetti mwettqa bi ħlas fis-sens tal-Artikolu 2(1)(a) tad-Direttiva 2006/112.
Għad irid jiġi ddeterminat jekk tali kunsinna ta’ oġġetti tistax tiġi ddefinita bħala t-trasferiment tas-setgħa li wieħed jiddisponi minn proprjetà tanġibbli, fis-sens tal-Artikolu 14(1) ta’ din id-direttiva, jew jekk din il-provvista hijiex trasferiment, bi ħlas ta’ kumpens, tad-dritt ta’ proprjetà bis-saħħa ta’ ordni magħmula mill-awtorità pubblika jew f’isimha jew skont il-liġi, konformement mal-Artikolu 14(2)(a) tal-imsemmija direttiva.
F’dan ir-rigward, għandu jitfakkar li l-Artikolu 14(1) tad-Direttiva 2006/112, ma jirreferix għat-trasferiment ta’ proprjetà fil-forom previsti mid-dritt nazzjonali applikabbli, iżda jinkludi kull tranżazzjoni ta’ trasferiment ta’ proprjetà tanġibbli minn parti li tawtorizza lill-parti l-oħra tiddisponi minnu fil-fatt bħallikieku kienet il-proprjetarja ta’ dan l-oġġett (sentenza tal‑25 ta’ Frar 2021, Gmina Wrocław (Konverżjoni tad-dritt ta’ użufrutt), C‑604/19, EU:C:2021:132, punt 52 u l-ġurisprudenza ċċitata).
Dan il-kunċett huwa ta’ natura oġġettiva u japplika indipendentement mill-għanijiet u mir-riżultati tat-tranżazzjonijiet ikkonċernati (sentenza tal‑15 ta’ Mejju 2019, Vega International Car Transport and Logistic, C‑235/18, EU:C:2019:412, punt 28).
F’dan il-każ, mid-deċiżjoni tar-rinviju jirriżulta li Fluvius, matul il-perijodu ta’ bejn is‑7 ta’ Mejju 2017 u s‑7 ta’ Awwissu 2019, jiġifieri għal iktar minn sentejn, ipprovdiet l-elettriku lil MX. Għalhekk huwa neċessarjament assuma li kien qiegħed jagħti provvista lil klijent u, fl-istess ħin, MX aġixxa bħala tali fil-konfront ta’ Fluvius u aġixxa “bħallikieku kien proprjetarju”, jiġifieri li huwa kkonsma l-elettriku pprovdut minn Fluvius. Kif osserva ġustament il-Gvern Belġjan, il-karatteristiċi tal-elettriku huma tali li t-teħid ta’ elettriku min-network ta’ distribuzzjoni jikkoinċidi mal-konsum tal-oġġett u li dan il-konsum ma jikkorrispondix biss mal-użu ta’ dan l-oġġett iżda wkoll maċ-ċessjoni tiegħu. Issa, dan tal-aħħar huwa l-attribut aħħari tad-dritt ta’ proprjetà. Kunsinna ta’ oġġetti li seħħet f’ċirkustanzi bħal dawk fil-kawża prinċipali għandha għalhekk tiġi analizzata bħala t-trasferiment tad-dritt li persuna tiddisponi minn proprjetà tanġibbli, fis-sens tal-Artikolu 14(1) tad-Direttiva 2006/112.
Peress li mill-formulazzjoni u mill-istruttura tal-Artikolu 14 ta’ din id-direttiva jirriżulta li l-paragrafu 2 ta’ dan l-artikolu jikkostitwixxi, fir-rigward tad-definizzjoni ġenerali ddikjarata fil-paragrafu 1 tiegħu,
lex specialis
, li l-kundizzjonijiet ta’ applikazzjoni tiegħu għandhom natura awtonoma meta mqabbla ma’ dawk tal-imsemmi paragrafu 1 (sentenza tal‑25 ta’ Frar 2021, Gmina Wrocław (Konverżjoni tad-dritt ta’ użufrutt), C‑604/19, EU:C:2021:132, punt 55 u l-ġurisprudenza ċċitata), il-konstatazzjoni li tinsab fil-punt preċedenti ta’ din is-sentenza teskludi l-applikazzjoni fil-kawża prinċipali tal-Artikolu 14(2)(a) tal-imsemmija direttiva.
Fid-dawl tal-punti preċedenti, ir-risposta għall-ewwel u għat-tieni domanda preliminari għandha tkun li l-Artikolu 2(1)(a) tad-Direttiva 2006/112, moqri flimkien mal-Artikolu 14(1) ta’ din id-direttiva, għandu jiġi interpretat fis-sens li l-provvista ta’ elettriku minn operatur ta’ network ta’ distribuzzjoni, anki jekk involontarja u r-riżultat tal-azzjoni illegali ta’ terz, tikkostitwixxi kunsinna ta’ oġġetti bi ħlas li tagħti lok għat-trasferiment tas-setgħa li persuna tiddisponi minn proprjetà tanġibbli.

Fuq it
‑
tielet u r
‑
raba’ domand
a
preliminari
Permezz tat-tielet u r-raba’ domanda preliminari tagħha, li għandhom jiġu ttrattati flimkien, il-qorti tar-rinviju tistaqsi, essenzjalment, jekk l-Artikolu 9(1) tad-Direttiva 2006/112 għandux jiġi interpretat fis-sens li l-provvista ta’ elettriku minn operatur ta’ distribuzzjoni, anki jekk involontarja u r-riżultat tal-azzjoni illegali ta’ terz, tikkostitwixxi attività ekonomika u, billi tammetti li dan huwa l-każ, jekk, l-ewwel nett, operatur li jeżerċita tali attività, bħal Fluvius, jaġixxix għalhekk bħala awtorità pubblika fis-sens tal-Artikolu 13(1) ta’ din id-direttiva u, it-tieni, fil-każ ta’ risposta fl-affermattiv, jekk din id-dispożizzjoni għandhiex tiġi interpretata fis-sens li tali ġbir jikkorrispondi għal attività mhux insinjifikattiva tal-imsemmi operatur.
Għandu jiġi enfasizzat li l-analiżi tal-formulazzjoni tal-Artikolu 9(1) tad-Direttiva 2006/112 twassal, minn naħa, biex turi b’mod ċar il-portata tal-kamp ta’ applikazzjoni tal-kunċett ta’ “attività ekonomika” u, min-naħa l-oħra, biex tippreċiża n-natura oġġettiva tagħha, fis-sens li l-attività hija meqjusa minnha nnifisha indipendentement mill-għanijiet jew mir-riżultati tagħha (ara, f’dan is-sens, is-sentenza tal‑25 ta’ Frar 2021, Gmina Wroclaw (Konverżjoni tad-dritt ta’ użufrutt), C‑604/19, EU:C:2021:132, punt 69 u l-ġurisprudenza ċċitata).
Għalhekk, attività hija, b’mod ġenerali, ikklassifikata bħala ekonomika meta tkun ta’ natura permanenti u titwettaq b’korrispettiv ta’ remunerazzjoni rċevuta mill-awtur tat-tranżazzjoni (sentenza tal‑15 ta’ April 2021, Administration de l’Enregistrement, des Domaines et de la TVA, C‑846/19, EU:C:2021:277, punt 47 kif ukoll il-ġurisprudenza ċċitata).
F’dan il-każ, il-qorti tar-rinviju ma tistaqsix lill-Qorti tal-Ġustizzja dwar il-klassifikazzjoni tal-attività ta’ operatur li, bħal Fluvius, jaġixxi fil-kwalità ta’ operatur ta’ network ta’ distribuzzjoni, liema attività tissodisfa b’mod ċar il-kriterji mfakkra fil-punt preċedenti ta’ din is-sentenza, fatt li huwa, barra minn hekk, ikkonfermat mill-formulazzjoni nnifisha tat-tielet subparagrafu tal-Artikolu 13(1) tad-Direttiva 2006/112, moqri flimkien mal-Anness I ta’ din id-direttiva, li jipprevedi l-issuġġettar, bħala prinċipju, għall-VAT tad-distribuzzjoni tal-elettriku anki meta din issir minn korp irregolat mid-dritt pubbliku li jaġixxi bħala awtorità pubblika. Billi tenfasizza l-kriterju tar-rieda tal-operatur li jiġġenera dħul fuq bażi kontinwa, il-qorti tar-rinviju tiġbed l-attenzjoni tal-Qorti tal-Ġustizzja dwar in-natura, minn naħa, mhux mixtieqa mill-operatur, u, min-naħa l-oħra, iżolata, tat-teħid illegali ta’ elettriku mwettaq f’dan il-każ minn MX.
Kif jirriżulta mill-ġurisprudenza tal-Qorti tal-Ġustizzja, sabiex jiġi ddeterminat jekk tranżazzjoni speċifika tidħolx fil-kuntest ta’ attività ekonomika, jeħtieġ li jiġu analizzati l-kundizzjonijiet kollha li fihom din titwettaq (ara, f’dan is-sens, is-sentenza tal‑15 ta’ April 2021, Administration de l’Enregistrement, des Domaines et de la TVA, C‑846/19, EU:C:2021:277, punt 48 kif ukoll il-ġurisprudenza ċċitata).
F’dan ir-rigward, mill-proċess għad-dispożizzjoni tal-Qorti tal-Ġustizzja jirriżulta, l-ewwel nett, li Fluvius hija obbligata, fi ħdan il-ġurisdizzjoni tal-muniċipalitajiet li jipparteċipaw fl-istruttura ta’ kooperazzjoni intermuniċipali kkostitwita minnha, li tagħti provvista lil kull persuna li ma jkollhiex iktar kuntratt ma’ distributur kummerċjali u wara li din tkun informat lil organu bħal Fluvius minn qabel. Konsegwentement, jidher li dan tal-aħħar jista’ jitwassal, sa fejn dan ikun neċessarju, jeżerċita direttament rwol ta’ fornitur tal-elettriku, b’tali mod li tali attività ma hijiex ta’ natura marġinali u, barra minn hekk, mhux biss ma hijiex estranja għall-attività tagħha ta’ operatur tan-network ta’ distribuzzjoni tal-elettriku iżda ma tistax tiġi ddissoċjata mill-missjonijiet tagħha kkunsidrati fit-totalità tagħhom.
It-tieni, kemm ir-Reġjun Fjamming, permezz tal-Artikolu 1.1.3, 40°/1, u l-Artikolu 5.1.2 tad-Digriet dwar l-Enerġija, u permezz tal-Artikolu 4.1.2 tad-Deċiżjoni dwar l-Enerġija, kif ukoll Fluvius innifisha, permezz tar-regolament ta’ konnessjoni applikabbli għall-fatti inkwistjoni, ipprevedew l-ipoteżi tat-teħid illegali ta’ enerġija, b’mod partikolari ta’ elettriku, u rregolaw il-konsegwenzi kemm amministrattivi kif ukoll pekunjarji li jirriżultaw minn dan – li jeskludi li dan il-fenomenu jitqies li huwa
ad hoc
u iżolat peress li rriżulta li huwa suffiċjentement preżenti u repetut sabiex jiġġustifika azzjoni normattiva.
It-tielet, ir-riskju ta’ telf wara serq, f’dan il-każ dak li persuna jkollha ssostni bi spejjeż tagħha l-kwantitajiet ta’ elettriku mitlufa minħabba t-teħid illegali tiegħu minn terz, jikkostitwixxi riskju kummerċjali tipiku ta’ attività ekonomika, f’dan il-każ dik ta’ operatur ta’ network ta’ distribuzzjoni tal-elettriku.
Konsegwentement, għandu jiġi kkonstatat, bla ħsara għal verifika tal-punti ta’ fatt imsemmija iktar ’il fuq mill-qorti tar-rinviju, li l-Artikolu 9(1) tad-Direttiva 2006/112 għandu jiġi interpretat fis-sens li l-provvista ta’ elettriku minn operatur ta’ network ta’ distribuzzjoni, anki jekk involontarja u r-riżultat tal-azzjoni illegali ta’ terz, tikkostitwixxi attività ekonomika ta’ dan l-operatur sa fejn din twassal għal riskju inerenti għall-attività tiegħu ta’ operatur ta’ network ta’ distribuzzjoni tal-elettriku.
Anki li kieku kellu jiġi aċċettat, minn naħa, li Fluvius hija organu rregolat mid-dritt pubbliku fis-sens tal-Artikolu 13(1) tad-Direttiva 2006/112 u, min-naħa l-oħra, li hija aġixxiet bħala awtorità pubblika billi pprovdiet l-elettriku lil MX, din il-kunsinna ta’ oġġetti għandha, bħala prinċipju, tiġi ssuġġettata għall-VAT (ara l-punt 43 ta’ din is-sentenza), sakemm l-attività ta’ Fluvius f’dan ir-rigward ma titqiesx li hija insinjifikattiva.
Bla ħsara għall-evalwazzjoni li għandha ssir mill-qorti tar-rinviju, peress li hija biss il-qorti nazzjonali li għandha ġurisdizzjoni biex tinterpreta d-dritt tal-Istat Membru kkonċernat, għandu jiġi rrilevat li l-istatuti ta’ assoċjazzjoni ta’ Fluvius jikkwalifikawh bħala persuna ġuridika rregolata mid-dritt pubbliku li għandha status
sui generis
, kif jikkonferma l-Gvern Belġjan fl-osservazzjonijiet tiegħu. Barra minn hekk, kif ġie indikat fil-punt 19 ta’ din is-sentenza, bħala struttura ta’ kooperazzjoni intermuniċipali, Fluvius hija amministrata minn rappreżentanti eletti tal-muniċipalitajiet li jipparteċipaw f’din il-kooperazzjoni u l-missjonijiet tagħha huma dawk, eżerċitati b’mod konġunt, ta’ dawn il-muniċipalitajiet. Għalhekk, fid-dawl ta’ dawn l-elementi tal-proċess, minkejja l-isem ta’ “assoċjazzjoni inkarigata mill-missjoni”
(Opdrachthoudende vereniging)
, organu bħal Fluvius jidher li jissodisfa d-definizzjoni ta’ korp irregolat mid-dritt pubbliku fis-sens tal-Artikolu 13(1) tad-Direttiva 2006/112.
Barra minn hekk, l-obbligu ta’ Fluvius imfakkar fil-punt 45 ta’ din is-sentenza jidher li jikkorrispondi għal obbligu ta’ servizz pubbliku, sa fejn huwa intiż li jevita li persuni li ma għandhomx kuntratt kummerċjali ma’ fornitur tal-enerġija, pereżempju għal raġunijiet ta’ prekarjetà ekonomika, jiġu mċaħħda minn provvista tal-elettriku.
Għaldaqstant, huwa neċessarju li jiġi ddeterminat x’jistgħu jkunu attivitajiet insinjifikattivi, fis-sens tat-tielet subparagrafu tal-Artikolu 13(1) tad-Direttiva 2006/112, u jekk il-provvista tal-elettriku minn operatur ta’ network ta’ distribuzzjoni tal-enerġija, fil-kuntest ta’ teħid illegali ta’ elettriku, tistax taqa’ taħt din id-dispożizzjoni.
Billi ppreveda, f’din id-dispożizzjoni, li l-attivitajiet elenkati fl-Anness I ta’ din id-direttiva, bħad-distribuzzjoni tal-elettriku, huma, fi kwalunkwe każ, sakemm ma jkunux insinjifikattiva, suġġetti għall-VAT, anki jekk jitwettqu minn organu rregolat mid-dritt pubbliku li jaġixxi bħala awtorità pubblika, il-leġiżlatur tal-Unjoni Ewropea pprova jevita li jseħħu ċerti distorsjonijiet tal-kompetizzjoni (ara, f’dan is-sens, is-sentenza tas‑16 ta’ Lulju 2009, Il‑Kummissjoni vs Lirlanda,‑Irlanda, C‑554/07, EU:C:2009:464, punti 72 u 73 kif ukoll il-ġurisprudenza ċċitata).
Minn dan jirriżulta li l-kunċett ta’ “natura insinjifikattiva tal-attività” jikkostitwixxi deroga mir-regola ġenerali tal-issuġġettar ta’ kull attività ta’ natura ekonomika għall-VAT. Għaldaqstant, dan il-kunċett għandu jiġi interpretat b’mod strett (ara, f’dan is-sens, is-sentenza tal‑25 ta’ Frar 2021, Gmina Wrocław (Konverżjoni tad-dritt ta’ użufrutt), C‑604/19, EU:C:2021:132, punt 77 u l-ġurisprudenza ċċitata).
Għalhekk huwa biss jekk l-attività msemmija fl-Anness I tad-Direttiva 2006/112, imwettqa minn organu rregolat mid-dritt pubbliku li jaġixxi bħala awtorità pubblika, tista’ titqies li hija ta’ daqs minimu, kemm minn perspettiva spazjali kif ukoll temporali, u, konsegwentement, ta’ impatt ekonomiku tant dgħajjef li d-distorsjonijiet tal-kompetizzjoni li jistgħu jirriżultaw minnha jkunu, jekk mhux xejn, minn tal-inqas insinjifikattivi, li din l-attività ma tkunx suġġetta għall-VAT.
Fid-dawl tal-kunsiderazzjonijiet esposti fil-punti 45 u 46 ta’ din is-sentenza, jidher li dan ma huwiex il-każ tal-provvista ta’ elettriku mwettqa minn operatur ta’ network ta’ distribuzzjoni bħal Fluvius, inkluż fil-kuntest ta’ teħid illegali ta’ elettriku, peress li kemm ir-ir-Reġjun Fjamming  kif ukoll Fluvius waslu sabiex iddefinixxew il-konsegwenzi amministrattivi u pekunjarji ta’ teħid illegali – li jikkostitwixxi indizju tan-natura sinjifikattiva tagħhom. Konsegwentement, provvista ta’ elettriku bħal dik inkwistjoni fil-kawża prinċipali ma taqax fil-kuntest ta’ attività ta’ natura insinjifikattiva u għandha għalhekk tkun suġġetta għall-VAT.
Fid-dawl tal-punti preċedenti, ir-risposta għat-tielet u għar-raba’ domanda preliminari għandha tkun li l-Artikolu 9(1) tad-Direttiva 2006/112 għandu jiġi interpretat fis-sens li l-provvista ta’ elettriku minn operatur ta’ network ta’ distribuzzjoni, anki jekk involontarja u r-riżultat tal-azzjoni illegali ta’ terz, tikkostitwixxi attività ekonomika mwettqa minn dan l-operatur sa fejn din twassal għal riskju inerenti għall-attività tiegħu ta’ operatur ta’ network ta’ distribuzzjoni tal-elettriku. Jekk jitqies li din l-attività ekonomika titwettaq minn organu rregolat mid-dritt pubbliku li jaġixxi bħala awtorità pubblika, tali attività, imsemmija fl-Anness I ta’ din id-direttiva, tista’ titqies li hija insinjifikattiva fis-sens tat-tielet subparagrafu tal-Artikolu 13(1) tal-imsemmija direttiva biss jekk tkun ta’ portata minima, kemm minn perspettiva spazjali kif ukoll temporali u, konsegwentement, ta’ impatt ekonomiku tant dgħajjef li d-distorsjonijiet tal-kompetizzjoni li jistgħu jirriżultaw minnha jkunu, jekk mhux xejn, minn tal-inqas insinjifikattivi.

Fuq l
‑
ispejjeż
Peress li l-proċedura għandha, fir-rigward tal-partijiet fil-kawża prinċipali, in-natura ta’ kwistjoni mqajma quddiem il-qorti tar-rinviju, hija dik il-qorti li tiddeċiedi fuq l-ispejjeż. L-ispejjeż sostnuti għas-sottomissjoni tal-osservazzjonijiet lill-Qorti tal-Ġustizzja, minbarra dawk tal-imsemmija partijiet, ma jistgħux jitħallsu lura.
Għal dawn il-motivi, Il-Qorti tal-Ġustizzja (Is-Seba’ Awla) taqta’ u tiddeċiedi:
1)
L-Artikolu 2(1)(a) tad-Direttiva tal-Kunsill 2006/112/KE tat
‑
28 ta’ Novembru 2006 dwar is-sistema komuni ta’ taxxa fuq il-valur miżjud, kif emendata bid-Direttiva tal-Kunsill 2009/162/UE tat
‑
22 ta’ Diċembru 2009, moqri flimkien mal-Artikolu 14(1) ta’ din id-direttiva,
għandu jiġi interpretat fis-sens li:
il-provvista ta’ elettriku minn operatur ta’ network ta’ distribuzzjoni, anki jekk involontarja u r-riżultat tal-azzjoni illegali ta’ terz, tikkostitwixxi kunsinna ta’ oġġetti bi ħlas li tagħti lok għat-trasferiment tas-setgħa li persuna tiddisponi minn proprjetà tanġibbli.
2)
L-Artikolu 9(1) tad-Direttiva 2006/112, kif emendat bid-Direttiva 2009/162,
għandu jiġi interpretat fis-sens li:
il-provvista ta’ elettriku minn operatur ta’ network ta’ distribuzzjoni, anki jekk involontarja u r-riżultat tal-azzjoni illegali ta’ terz, tikkostitwixxi attività ekonomika mwettqa minn dan l-operatur sa fejn din twassal għal riskju inerenti għall-attività tiegħu ta’ operatur ta’ network ta’ distribuzzjoni tal-elettriku. Jekk jitqies li din l-attività ekonomika titwettaq minn organu rregolat mid-dritt pubbliku li jaġixxi bħala awtorità pubblika, tali attività, imsemmija fl-Anness I ta’ din id-direttiva, tista’ titqies li hija insinjifikattiva fis-sens tat-tielet subparagrafu tal-Artikolu 13(1) tal-imsemmija direttiva biss jekk tkun ta’ portata minima, kemm minn perspettiva spazjali kif ukoll temporali u, konsegwentement, ta’ impatt ekonomiku tant dgħajjef li d-distorsjonijiet tal-kompetizzjoni li jistgħu jirriżultaw minnha jkunu, jekk mhux xejn, minn tal-inqas insinjifikattivi.
Firem
*
Lingwa tal-kawża: l-Olandiż.